શિખર ઝડપથી ફ્લેટનાં પગથિયાં ઊતરી ગયો. બાઇક ચાલુ કરી ખાલી સૂમસામ સડક પર મારી મૂકી. નાનકડા ટાઉનમાં નવ-સાડા નવ વાગ્યે તો લગભગ સન્નાટો છવાઈ જાય. રડ્યાખડ્યા માણસો જ દેખાય. શિખરે જોયું કે મોટાભાગની દુકાનો બંધ હતી. મેડિકલ સ્ટોર્સ પણ બંધ થઈ ગયા હતા. પાંચેક જગ્યાએ તપાસ કરી લીધા પછી એણે બાઇકને પેટ્રોલપંપવાળા રોડ પર વાળી લીધી. એ રોડ જરાક દૂર હતો, પણ ત્યાં બે મોટા મેડિકલ સ્ટોર્સ આવેલા હતા. એ રોડની છેક છેલ્લે એક જાણીતો પેટ્રોલપંપ હતો. એ પછી ટાઉનની હદ પૂરી થતી હતી. પેટ્રોલપંપની આગળ રસ્તો પણ કાચો હતો. થોડીક નવી સોસાયટીઝ અને ફ્લેટ્સની સ્કીમ્સ બની રહી હતી, પણ ત્યાં વસ્તી હજુ પાંખી હતી.